
Globallashuv – bu butun dunyo boʻylab iqtisodiy, siyosiy, madaniy va diniy integratsiya va birlashish jarayonidir.
Globallashuv – bu xalqaro mehnat taqsimoti, iqtisodiy va siyosiy munosabatlar tizimi orqali bir-biri bilan bogʻlangan milliy iqtisodiyotlar majmui sifatida tushuniladigan, jahon iqtisodiyoti tarkibini oʻzgartirish jarayonlarining oʻziga xos xususiyatlaridan biridir. Transmilliylashtirish va mintaqaviylashtirish asosida iqtisodiyotning chambarchas bogʻliqligi hisoblanadi. Shu asosida yagona jahon tarmogʻi, bozor iqtisodiyoti, geoiqtisodiyot va uning infratuzilmalari shakllanmoqda, koʻp asrlar davomida xalqaro munosabatlarning asosiy xarakteri boʻlib kelgan davlat suvereniteti taʼsirining pasayishi sodir boʻlmoqda. Globallashuv jarayoni bu davlat tomonidan shakllantirilgan bozor tizimlari evolyutsiyasining natijasidir.
Buning asosiy natijasi – global mehnat taqsimoti, kapital, mehnat, ishlab chiqarish resurslarining dunyoviy miqyosdagi migratsiyasi (shuningdek, qoida tariqasida, kontsentratsiya), qonunchilikni, iqtisodiy va texnologik jarayonlarni standartlashtirish, shuningdek, turli mamlakatlar madaniyati bir-biriga yaqinlashishi hamda birlashishidir. Globallashuv tizimli xususiyatga ega, yaʼni jamiyat hayotining barcha sohalarini qamrab oluvchi obyektiv jarayondir. Globallashuv natijasida dunyo oʻzining barcha subyektlari bilan bogʻlanib, tobe boʻlib bormoqda. Bir guruh davlatlar uchun umumiy boʻlgan muammolar sonining koʻpayishi va birlashtiruvchi subyektlarning soni va turlarining kengayishi mavjud.
Globallashuvning kelib chiqishi haqidagi qarashlar doimo munozarali boʻlib kelgan. Tarixchilar bu jarayonni kapitalizmning rivojlanish bosqichlaridan biri deb hisoblaydilar. Iqtisodchilar bu jarayonni moliya bozorlarining transmilliylashuvidan ekanligini taʼkidlab kelishmoqda. Siyosatshunoslar demokratik tashkilotlarning keng tarqalishiga urgʻu berishadi. Madaniyatshunoslar globallashuvning namoyon boʻlishini madaniyatning gʻarbiylashuvi, jumladan, Amerika iqtisodiy ekspansiyasi bilan bogʻlashadi. Globallashuv jarayonlarini tushuntirishda axborot texnologiyalari yondashuvlari mavjud. Siyosiy, iqtisodiy va ijtimoiy-madaniy globallashuv bir-biridan farq qiladi. Mintaqaviylashtirish globallashuv subyekti boʻlib, texnologik va iqtisodiy rivojlanishning jahon qutblarini shakllantirishda kuchli kumulyativ samara beradi.
Globallashuvning salbiy oqibatlari asosan, quyidagi sohalarda namoyon bo‘lmoqda: ekologiya, sog’liqni saqlash, demografik, resurslar, axloq, oila, ta’lim-tarbiya, ma’naviy, dunyoqarash va boshqalar shular jumlasidandir. Ayni shu ma’noda bugungi kunda eng yangi fani sinergetika ham shu krizis holatini  ifodalash uchun “global bifurkasiya nuqtasi” degan maxsus yangi tushunchani kiritgani, “katastrofalar nazariyasi”ni ishlab chiqqani bejiz emas. CHunki S.P.Kapisa, S.P.Kurdyumov, G.G.Malineskiy ta’kidlaganlaridek, “Olimlar siyosatchilarning qo‘liga butun Planetadagi hayotni bir emas, birnecha necha bor yo‘q qilish quvvatiga ega bo‘la  oladigan qurollarni tutqazdilar, vaholanki, kelajakda ularni qanday yo‘qotish va nima qilish mumkinligini aniqlashga harakat qilmadilar..., ular energiyaning yangi manba’larini kashf etdilar va emoqdalar, shuning bilan birga  radioaktiv chiqindilar va yadroviy terrorizmdan qutulishday juda jiddiy muammolarini ham vujudga keltirdilar..., ular odamlarga antibiotiklarni sovg’a qildilar, ayni paytda, zararli mikroorganizmlarning tabiiy tanlanish jarayonini kuchaytirdilar.” 
Oksford universiteti direktori, professor Nik Bostrom bu ishlarning salbiy oqibatlari haqida o‘ylab ko‘rilmayotgani haqida shunday deydi: “Texnologik progressning tezlashuvi tufayli insoniyat hozir o‘z taraqqiyotining keskin burilish  nuqtasga katta tezlik bilan  yaqinlashib kelayotgan bo‘lishining ehtimoli katta. Insoniyatga yaxshi tanish bo‘lib qolgan yadroviy xavfu xatar yoniga endilikda nanotizimlar va mashina intellekti  kabi sohalarning  jadal rivojlana boshlagan texnologiyalari  misli ko‘rilmagan o‘z imkoniyatlari va xatarlari bilan  qo‘shilmoqda.  Bizning kelajagimiz, agar u bor bo‘lsa, bizning ana shu jarayonlarga  munosabatimizga bog’liq. Hamon biz jadal rivojlanayotgan texnologiyalarga bog’liq ekanmiz, insoniyat jamiyatidan “post-insoniyat” (keyingi insoniyat) jamiyatiga o‘tish dinamikasini yaxshi anglab etishimiz kerak. Ayniqsa tuzoq qaerda joylashganini,   muqarrar  o‘limga olib borishi mumkin bo‘lgan yo‘llarni payqay bilishimiz zarur.” 
Bir necha yillik tadqiqotlari natijasida A.Chumakov “Globallashuv ijtimoiy hayotning barcha sohalarning, ma’naviy qadriyatlar, dunyoqarash yo‘nalishlarini universallashuviga olib kelishi bilan birga, an’anaviylik, o‘ziga xoslik va madaniy xilma-xillikni saqlashni istisno qilmaydi”, - degan xulosaga keladi. Bunday davrda shaxs murakkab ijtimoiy muhit sharoitida faoliyat ko‘rsatishga majburdir. Inson yashayotgan zaminining, tinch va barqaror kechirayotgan hayotining mohiyatini to‘la anglashi, qadrlashi, ya’ni ijtimoiy muhitning obyekti sifatida namoyon bo‘lishi kerak. Globallashuv jarayonining hayotimizga tobora tez va chuqur kirib kelayotganining asosiy sabablari xususida Prezidentimiz I.Karimov ta’kidlaganlaridek “...shuni obyektiv tan olish kerak – bugungi kunda har qaysi davlatning taraqqiyoti va ravnaqi nafaqat yaqin va uzoq qo‘shnilar, balki jahon miqyosida boshqa mintaqa va hududlar bilan shunday chambarchas bog’lanib borayaptiki, biron mamlakatning bu jarayondan chetda turishi ijobiy natijalarga olib kelmasligini tushunish, anglash qiyin emas”.
Global miqyosdagi muammolar ilmiy munozaralar predmeti sifatida XX asrning 60- yillarida jahon hamjamiyatida jiddiy qiziqish uyg’otgan. 1930 yillarda E.Lerua, Teyyar de SHarden va V.I.Vernadskiylarning nazariyalarida insoniyat hamjamiyatning global mohiyati va uning Erdagi yashash tarixi uchun mas’uldir, degan fikrlar ilgari surilgan. Keyinchalik bu masalaga  e’tibor bir muncha susaygani tashlanadi.  19-80 yillarga kelib mazkur masalaga oid tadqiqotlar jonlanganligi bizga ma’lum.  Bugungi kunda globallashuv jaryonining jadallashuvi o‘zaro aloqadorlik va o‘zaro ta’sir dialektikasi qonunlari asosida ilm-fan, madaniyat taraqqiyotiga ta’sir o‘tkazmoqdaki, bu o‘z navbatida yoshlardagi ijtimoiy mas’ullik jarayoni zamonaviy ilm-fan yutuqlari, texnika-texnologiya, xalqaro axborot almashinuvining jadal rivoji bilan o‘zaro aloqadorlikda yuzaga keladi.
Hozirgi kunda “globalistika” termini zamonaviy fan tilining ajralmas qismidir, ammo uning ma’nosi haqida hanuz turlicha fikrlar bildirilmoqda. Ba’zilar bu yangi fan, u hali shakllanish jarayonida, deb aytsalar, boshqalar ilmiy bilish integrasiyasi natijasi, deb bilib, o‘ziga xos fanlararo tadqiqotlar sohasi, deb tan olmoqda.
Globallashuv jarayoni kuchayib borayotgan hozirgi dunyoda davlatning raqobat shartlariga tez moslashuvi uning muvaffaqiyatli va barqaror rivojlanishining asosiy ustunligi – ta’lim tizimining holati bilan aniqlanadigan, shaxsni ma’naviy rivojlantirish imkoniyatlari mavjudligi bilan bog’liq. Davlatning bugungi va istiqbolidagi barqaror iqtisodiy o‘sishini ta’minlovchi omillar aynan ta’lim sohasi rivojlanishiga bevosita bog’liq. Shu sababli mustaqillikning ilk yillaridanoq iqtisodiyotni tubdan isloh qilish jarayonida ta’lim sohasida jahonda munosib o‘rinni egallashga qaratilgan yangi uzluksiz ta’lim tizimini yaratish va rivojlantirish ustuvor vazifa sifatida belgilandi. Bu borada alohida ahamiyat kasb etadigan siyosiy globallashuv davlatlarning siyosiy tuzilishini, xalqlar va mintaqalar o‘rtasidagi siyosiy aloqalarning kengayishini, o‘zaro bog’liqligini ifodalaydi va oxir-oqibat, ularning unifikasiyalashuviga olib keladi. Bunda o‘ziga xos siyosiy munosabatlar ko‘lamiga ko‘ra global va barcha davlatlarning ichki tuzilishi bir tarmoqqa ulanib ketishi kuzatiladi. Bu jarayonda milliy davlatchilik suverenitetiga xavf tug’dirishi mumkin bo‘lgan bir qancha holatlar mavjud. Ular qatoriga quyidagilarni kiritish mumkin:
Birinchidan, jahon siyosiy sahnasida transmilliy korporasiyalar, nodavlat hamda xalqaro tashkilotlar, xalqaro kapital kabi yangi qudratli siyosiy subyektlar shakllanmoqda. Ular siyosatning an’anaviy subyekti — milliy davlatchilik suverenitetining ikkinchi darajaga tushib qolishiga sabab bo‘lmoqda.
Ikkinchidan, globallashuv xalqaro huquq asoslariga sezilarli ravishda ta’sir etyapti. Bu esa davlatlarning o‘z hududida huquqiy suverenitetidan qisman ayrilishiga olib kelmoqda. Natijada milliy davlatlarning nafaqat tashqi, balki ichki siyosiy masalalarini mustaqil echish imkoniyatlari chegaralanmoqda. Ma’lum bir davlatning ichki siyosatini tashkil etadigan muammo (ichki ixtilof, siyosiy kurash, saylov jarayonlari va boshqalar) bugungi kunga kelib, global ahamiyat kasb etib boshqa davlatlarning manfaatlariga ham daxldor bo‘lib qolmoqda.
Uchinchidan, kishilar ongida davlatchilik suvereniteti asosini tashkil etuvchi hududiy omil globallashuv samarasi o‘laroq, o‘zining an’anaviy ahamiyatini yo‘qotmoqda va tabiiy ravishda davlat hokimiyati mavqeiga ham putur etmoqda. Boshqacha aytganda, milliy chegaralar tobora shaffoflashib bormoqda.
To‘rtinchidan, butun dunyo bo‘ylab bir qator g’arb davlatlari rahnamoligida "demokratiyalashuv" jarayoni jadallashmoqda va buning natijasida ayrim davlatlarning o‘ziga xos demokratik taraqqiyotiga chetdan kuchli ta’sir o‘tkazilyapti. YA’ni, bu jarayondan o‘z manfaatlari yo‘lida foydalanishga urinayotgan globalizm g’oyasi asoschilari boshqa mamlakatlarning siyosiy boshqaruv tizimini o‘z qo‘llariga olishga urinmoqdalar. Misol uchun, MDHga a’zo bir qator davlatlarda 2005 yilda yuz bergan "inqiloblar", siyosiy globallashuv mahsuli bo‘lib, ushbu jarayon asoratlarining qanchalar xavfli ekanligidan darak beradi. Ushbu voqealar shundan dalolat beradiki, yuksak taraqqiy etgan mamlakatlar boshqa davlatlarning suvereniteti va ichki ishlariga aralashmaslik prinsipini pardalangan shaklda buzmoqda. Bunda siyosiy globallashuv jarayonining yana bir mahsuli – nodavlat tashkilotlarning resurslari va nufuzidan tashkiliy niqob sifatida foydalanish dunyo bo‘ylab keng tarqalmoqda. Ayni shu ma’noda A.V.Buzgalin “Globallashuv siyosatga ta’siri kuchli bo‘lib, havfsizlik va iqtisod sohasida davlatlarning bir-biriga tobeligini kuchaytirib, har birining jahon sahnasidagi ustuvor jihatlarining chuqur o‘zgarishiga olib keladi. Tashqi siyosiy vositalar  arsenaliga boshqacha nuqtai nazardan qarashga majbur qilib, jahon siyosatining tadrijiylashish jarayonining tezlashib ketishiga olib keladi”, - deb yozadi.
Globallashuv fenomeni obyektiv va ochiq ekanligini hisobga olinsa uning turli muqobillarda namoyon bo‘lishi tabiiy tus oladi. SHunday ekan globallashuv jarayonining biror-bir aspektini mutlaqlashtirib, unga mutlaq ijobiy yoki mutlaq salbiy jarayon sifatida qarash nojoizdir. O‘z navbatida nemis sosiolog olimi U.Bek “SHubhasiz, globalizasiya eng ko‘p qo‘llaniluvchi va eng ko‘p suiste’mol qilinuvchi  va eng kam o‘rganilgan, ehtimol tushunarsiz mavhum, siyosiy jihatdan samarali so‘zdir (bahs-munozarada kuchli qurol, shior)”, - deb yozadi. 
Globallashuv jarayonida axborot olishning tezlashuvi, shuningdek, internet orqali uzatiladigan turli yangiliklarni ijobiy va salbiy jihatlarini tahlil qilish masalalarini e’tibordan chetda qoldirmaslikni taqozo etadi. Masalan, globallashuv haqida 1998 yilda Nobel mukofotini olgan Portugaliyalik yozuvchi J.Saramagu: “Men antiglobalistik harakatlar tarafdoriman. CHunki menga hozir sayyoramizda keskin tezlikda shakllanayotgan tartib, nizom yoqmaydi” - degan bo‘lsa, J.Soros “globallashuvning shuncha kamchiliklariga qaramay, men uning rashkchi tarafdoriman. Men uni qo‘llab-quvvatlashim sababi nafaqat u beradigan qo‘shimcha boyliklar, balki u odamlarga berishi mumkin bo‘lgan erkinlik sababli hamdir”, - deb yozadi.
Umuman olganda, globallashuv murakkab va serqirra jarayon bo‘lib, uni  turli mamlakatlar hayotiga o‘tkazayotgan ta’siri ham turlicha. Bu hol dunyo mamlakatlarining iqtisodiy, ma’naviy salohiyatlari va siyosati qanday ekani bilan bog’liq. Dunyoda yuz berayotgan shiddatli jarayonlarning har bir mamlakatga o‘tkazayotgan salbiy ta’sirini kamaytirish va ijobiy ta’sirini kuchaytirish, davlatlar kelajagini belgilab beruvchi asosiy omil bulib qolmoqda.
Yangilangan shaklda globalistika sovuq urushdan keyingi davrda dunyoni anglashning qutblanishini bartaraf eta olmasa, uni susaytira oladi. Globalistikaning umumilmiy va universal-evolyusion tili xususiy, masalan,  iqtisodiy fanlar  cheklanganligini bartaraf etish, mavjudlik va ongning globallashayotgan kapitalizm o‘sishi ortida yashirin tobora chuqur plastlarini tasvirlashga yordam beradi. YAngi globalistika kapitalistik dunyo tartibi muammolarini yangi yuzaga: insoniyatning yashab qolishi va xomo sapiens mavjudligi davridan tashqari tarix istiqbollariga ko‘chiradi. Uning «so‘l» tadqiqotchilarga ta’siri ayniqsa samarador. Ular ga globalistika tanqidiy zapalni saqlagani holda utopik ortodoksiyalar o‘zaniga qaytmaslik imkonini beradi. U global muammolarning noglobal echimlarini izlashni rag’batlab, gumanizmga zaruriy pragmatiklik baxsh etadi. 
Bugungi davr maishiy ongimizda plyuralizm, fragmentarlik va parchalanganlikning gullab-yashnashi bilan assosiasiyalanadi. Har erda bog’lanishsiz hodisa va obrazlarning parchalari va ayqash-uyqushligi ko‘zga tashlanadi. Bu kabi tasavvurlarning shakllanishida bizning davrimizda ustivorlik qilayotgan postmodernizm mafkurasi katta rol o‘ynamoqda. Falsafa yuritishning bu usuli har erda inson va jamiyat mavjudligining odatiy asos va orientirlari (yo‘nalganliklari) ni dekonstruksiyalash urug’larini, qayta hududlashtirish va markazdan chiqarish (deterritorializasiya va desentralizasiya) urug’larini sochmoqda.  O‘zining bu ko‘rinishida postmodernizm ommaviy ongning in’ikosi yoki uning shakllanish omili, ommaviy falsafa sifatida idrok etilmoqda. Biroq u bor-boricha faqat yuzada yotganlarni aks ettiradi. Bu, jumladan, zamonaviy dunyoning “odatiy” fragmentarligiga ham taalluqli. Biroq bu nuqtai nazar bir muncha vulgar (odobdan tashqari) ko‘rinadi, zero o‘z mohiyatiga ko‘ra, ich-ichidan to‘yingan davr g’ayriodatiy yaxlit sanaladi. Bu yaxlitlik   postzamonaviylikning fatal xavotirliligi dan iborat, uni niqoblash va nazariy aldovga urinishlarning hech biri yashira olmaydi. 
Er sayyorasidagi barcha insonlarning taqdiri yaxlitligi va birligi shu muqarrarlikdan iborat. Kim uchundir kutilmaganda, kim uchundir oldindan ma’lum va xatto oldindan belgilangan holda mazmunlar va mantiqiy sxemalarning fragmentar parchalari postmodernistik xaosi (tartibsizligi) globalizasiya nomi  bilan qolgan barcha zamonaviy hamjamiyatlarga o‘zini majburan singdirayotgan bir muncha primitiv (sodda) tartiblanganlik ksb etmoqda. Biroq bu hali globallashuv emas, faqat globalizm xolos. Mazmun nuqtai nazaridan, globalizmda sira ham etnoslar, madaniyatlar va siyosiy institutlarning  har biridan eng yaxshisini o‘zlashtirish va uni umumiy yaxlitlikka kiritish emas, balki g’arb, ayniqsa amerikacha madaniyatning qolgan barchasi ustidan g’alabasi o‘z ifodasini topmoqda. Avvalo, globallashuv – bu ijtimoiy, siyosiy va iqtisodiy jarayondir. Shuningdek, xalqlarning madaniyatiga kuchli ta’sir etuvchi hodisa sifatida  o’rganiladi. U dunyoda iqtisodiy integratsiyaning ijobiy omili va milliy iqtisodiyotning natijali o’zgarishga ko’makchi sifatida qabul qilingan.
Ammo, dunyoda axborot almashinuvining o’sishi bilan u madaniyat, ilm-fan sohasiga ham kirib keldi. Natijada millat  madaniyatiga ta’sir etuvchi ma’naviy tahdidlar insoniyat oldiga yangi muammolarni keltirib chiqaradi. Chetdan kirib kelayotgan, mamlakatimiz fuqarolari, ayniqsa, yoshlar ongini individualizm, egotsentrizm g’oyalari bilan zaharlovchi ushbu ma’naviy-mafkuraviy tahdidlarga qarshi turishimiz zarur. Bebaho boyligimiz milliy ma’naviyatimiz va qadriyatlarimizga hurmat ruhini shakllantirgan holda ma’naviy tahdidlarni oldini olishga erishishimiz mumkin. Ma’naviyat haqida gap ketganda, shuni alohida ta’kidlash lozimki, u eng avvalo, millatni, milliy madaniyatni,  milliy turmush tarzini muhofaza qiladi.  Shunday ekan globallashuv jarayonida  mamlakat milliy madaniyatiga rahna soluvchi ma’naviy-mafkuraviy  tahdidlarni oldini olishda insonlarni yuksak ma’naviyatli bo’lishi muhim omil hisoblanadi. Buning uchun jamiyatda ma’naviy-mafkuraviy ishlarni zamon talablari asosida tashkil etish zarur. Ya’ni, birinchidan, mamlakat kelajagi bo’lmish yoshlarni turli mafkuraviy tahdidlardan himoya qilish; ikkinchidan, manaviy tahdidlarni aynan nimaga qaratilganligini har tomonlama anglab yetish;  uchinchidan, atrofimizda yuz berayotgan voqea-hodisalarga befarq bo’lmasdan, dahldorlik hissini  oshirish.
Bugungi kunda  inson ma’naviyatiga qarshi yo’naltirilgan, bir qarashda arzimas bo’lib tuyuladigan kichkina xabar ham axborot olamidagi globallashuv  shiddatidan kuch olib, ko’zga ko’rinmaydigan lekin zararini hech narsa bilan o’lchab bo’lmaydigan ziyon yetkazishi mumkin. Jumladan, ma’naviy tahdidlarning bir ko’rinishi bo’lgan “ommaviy madaniyat” niqobidagi tazyiqlarning yoshlar ongiga ta’siri mamlakat taraqqiyoti uchun xavf soladi.Ayniqsa, voyaga yetmagan bolalarning turli internet klublarida o’tirishlari va pornografik saytlarga kirishlari, mobil telefonlardan noto’g’ri foydalanib, behayo film va suratlar olib yurishlari, bularning barchasi inson ma’naviy kamolotiga ulkan zarar keltiradi. Bugungi kunda jamiyatimizda  kechayotgan bunday jarayonlarda e’tiborli bo’lish, yoshlarni to’g’ri yo’lga boshlash lozim. Bunda:
– ularda, turli xildagi ma’naviy tahdidlarga qarshi immunitetni shakllantirish;
– yoshlarni ma’naviy merosimiz namunalari bilan muntazam ravishda tanishtirib borish;– yosh bolalarga mobil telefonlar va kompyuter o’yinlarining inson sog’ligi, ma’naviyati, ongiga yetkazadigan salbiy ta’sirlari haqida tushuntirish ishlari olib borish lozim.Shundagina biz yoshlarimizni, shu bilan birga xalqimizni har qanday yovuz kuchlar va ma’naviy tahdidlar to’fonidan omon saqlaymiz, ular qalbida yurtga sadoqat, vatanga muhabbat tuyg`ularini shakllantira olamiz.
XULOSA
Biroq “globallashuv” termini ifodalagan jarayonning miqyosi va kuchi aynan uning o‘zi qanday bo‘lmasin aloqador bo‘lgan har narsani yuzaga keltirishga qodirligidadir. Bunda quyidagilar tushunarsiz qolib ketadi: yoki a) globallashuv ijtimoiy munosabatlarning “qashshoqlashishini” va desubstansionallashishini keltirib chiqaradi, yoki b) narsalar chindan ham “silliqlashib ketgan” va globallashuv diskursi buni faqat aks ettiradi va tasvirlaydi. Biroq haqiqat har doimgidek o‘rtada, yuqorida keltirilgan dilemmani hal qilish variantlari shunchaki aynan bir jarayonning ikki tomoni xolos. 
FOYDALANILGAN ADABIYOTLAR RO’YHATI
1. Buyuk siymolar, allomalar. – T. «Mahnaviyat», 1995.
2. Jakbarov M. Komil inson g‘oyasi: tarixiy falsafiy tahlil. – T.: Abu Ali ibn Sino nashriyoti, 2000.
3. Jakbarov M. «Komil inson g‘oyasi». – T. «Yangi asr avlodi», 2002.
4. Jo‘raev N. Mafkuraviy immunitet. – T.: «Mahnaviyat», 2001.
5. Islom: bag‘ri keglik va mutaassiblik. – T.: 1998.
6. Karimov V., Umarov A., Qurbonov M. Milliy istiqlol g‘oyasini xalqimiz ongiga singdirish omillari va vositalari. – T.: «Yangi asr avlodi», 2001.
